# tlTokod Nagyközség Önkormányzata

2531 Tokod, Kossuth Lajos u. 53.

### Tel.: +36/33-505-110; Fax: +36/33-505-120

e-mail: tokod@tokod.hu

*Készítette: Bánhidi László*

*Iktatószám: TPH/………/2025.*

**TOKOD NAGYKÖZSÉG ÖNKORMÁNYZATÁNAK**

**GAZDASÁGI PROGRAMJA**

**2019-2024**

I.

BEVEZETÉS

A Magyarország helyi önkormányzatairól szóló 2011. évi CLXXXIX. törvény 116. §-a az önkormányzatok gazdasági programjával kapcsolatban a következőket írja elő:

*„A képviselő-testület hosszú távú fejlesztési elképzeléseit gazdasági programban, fejlesztési tervben rögzíti, melynek elkészítéséért a helyi önkormányzat felelős.* *A gazdasági program, fejlesztési terv a képviselő-testület megbízatásának időtartamára vagy azt meghaladó időszakra szól.* *A gazdasági program, fejlesztési terv helyi szinten meghatározza mindazokat a célkitűzéseket és feladatokat, amelyek a helyi önkormányzat költségvetési lehetőségeivel összhangban, a helyi társadalmi, környezeti és gazdasági adottságok átfogó figyelembevételével a helyi önkormányzat által nyújtandó feladatok biztosítását, színvonalának javítását szolgálják.* *A gazdasági program, fejlesztési terv - a megyei területfejlesztési elképzelésekkel összhangban - tartalmazza, különösen: az egyes közszolgáltatások biztosítására, színvonalának javítására vonatkozó fejlesztési elképzeléseket.”*

A háború és egyéb gazdasági tényezők okozta, állami megszorítások következtében, az önkormányzatok pénzügyi ellátása, finanszírozása is átalakult. A várható bevételkiesést a helyi források bővítésével lehet kompenzálni, amely az önkormányzatok fejlesztési forrásait fogja beszűkíteni.

II.

CÉLOK ÉS ESZKÖZÖK

A gazdasági program a 2024. júniusi önkormányzati választásokkal felálló, új 5 éves önkormányzati választási ciklus idejére szól. Készítése során kiemelt szempont volt, hogy az előző Önkormányzati Képviselő-testület által megkezdett és napjainkban is még időszerű, hasznosnak ítélt és a község működése, közép-és hosszútávú fejlődése érdekében valóban indokolt elképzeléseket a lehetőségek szerint tovább vigye, a fő prioritások folytonosságát megtartva az eddig is felmerült elképzeléseket tovább kibontsa. Ezen törekvés mellett azonban cél volt az is, hogy a település gazdasági-társadalmi, demográfiai folyamatait és fejlődési lehetőségeit egy-egy jól meghatározható és fenntartható fejlődési pályára állítsa.

Fentiek tükrében Tokod Nagyközség Önkormányzatának legfontosabb célja: a községben olyan gazdasági és társadalmi környezet kialakítása, amely a helyben élők életminőségének javításához, intézményei fenntartásához szükséges feltételeket megteremti.

Ennek főbb elemei:

* Az önkormányzat gazdasági-és pénzügyi helyzetének folyamatos javítása a helyi bevételek növekedésével. A cél egyrészről a vállalkozások számának bővítése, új vállalkozások bevonzása, valamint a meglévő vállalkozások tevékenységét támogató intézkedések. Fontos a pályázati források kihasználása, amelyből lehetőség szerint ki kell alakítania az önkormányzatnak egy saját ipari parkot.
* Kiemelten fontos a település úthálózatának fejlesztése. Nélkülözhetetlen a Diófa utca, Mikszáth Kálmán utca, Géza utca, Pataksor út és az abból nyíló utcák, a Temesvári utcából nyíló utcák rendbetétele, esetlegesen szilárd burkolattal történő ellátása. Tokod Ebszőnybánya területén a felső Vájár út, Csobán tanya területén található utak rendbetétele is szükséges.
* A település számos területén kell korszerűsítenünk járdahálózatot, illetve ahol még nincs, ott ki kell építeni.
* Az úthálózat fejlesztésével szorosan összefügg a felszíni csapadék- és belvíz elvezetése. A meglévő árkok, kanálisok tisztítása, betemetett árokrendszer újraépítése is jelentős feladat.
* Temető, és ravatalozó épületének korszerűsítése, fejlesztése
* A Hősök terén is jelentősebb fejlesztések sora várakozik a Magyar Közút Nonprofit Zrt.-vel egyeztetve és közreműködve. Új aszfaltréteg kerülne a régi töredezett burkolat helyére, a téren található szigeteket is újra kell szegélyezni, illetve ki kell alakítani parkolási lehetőségeket a bolt és a templom épülete előtt. A Kossuth Lajos és Dózsa György utca sarkánál található, a temetőbe érkező autósok parkolására használt terület térkővel való burkolása, illetve egy járda sáv kialakítása.
* Amennyiben anyagi fedezet rendelkezésre áll és az illetékes hatóságok támogatásukat adják, gyalogátkelőhelyek létesítése a Kossuth Lajos utca több szakaszán.
* Tokod-Ebszőnybányán új Közösségi Ház kialakítása, eszközök vásárlása az ott tartózkodó gyermekek részére, amennyiben anyagi lehetőségeink megengedik.
* A Lukácsi Máté és Liszt Ferenc Művelődési házak állagmegóvása is fontos, illetve az aktuális problémák orvoslása és a már meglévő hibák kijavítása az anyagi helyzetünkhöz mérten.
* A településrendezési terv újragondolása, amelynek átalakítása során törekedni kell a helyi lakosság és vállalkozások által alátámasztott igények kielégítésére.
* Tokod-Ebszőnybánya rehabilitációja, egy bányász emlékmű helyének kialakítása
* teljes településen közvilágítás fejlesztés, akár ütemezett megvalósítással
* a teljes településen forgalomtechnikai felülvizsgálat, lakossági fórumon történő egyeztetéssel
* lakossági járda korszerűsítési program, lakossági pályáztatással, az építőanyag önkormányzati támogatásával
* az Alkotóház folyamatos korszerűsítése, a tetőhéjazat cseréje, vizesblokk felújítása, kerítés- székely kapu újjáépítése
* Az üveggyári iskola épületének hasznosítása, akár értékesítéssel
* Tokod Nagyközség teljes területén fejleszteni kell a kamerarendszert, ezzel is elősegítve a jobb közbiztonságot, célszerű lenne Üveggyár településrészen is a polgárőrség megszervezése a településrészen élő lakosokból.

Településünket érintő turisztikai és kulturális fejlesztés irányai:

* A tokodi népművészek, népi mesterségek gyakorlói eddig is nagyban öregbítették községünk hírnevét. Községünk rangja megköveteli, hogy Tokod megbecsülje tehetséges alkotóit kiállítások szervezésével, kiadványok megjelentetésének támogatásával és ha lehet megrendelésekkel. Éppen ezért feladatunk -a már korábban megrendezett- mesterségek bemutatójának pár évenkénti újra rendezése, ahol a gyűjtemények megvásárlásával támogatható a régi mesterségek tovább élése.
* A korábban kialakult hagyományokat meg kell tartani és törekedni kell arra, hogy Tokodhoz további jelentősebb hazai vagy nemzetközi események, versenyek kötődjenek. A tokodi sportegyesületeket és civilszervezeteket a jövőben is támogatni kell.
* Kulturális életet is fel kell pezsdíteni a településen, irodalmi estekkel, akár humoristák vagy mozgó színházak előadásával.

Hatalmas lehetőségek rejlenek a tokodi pincevölgyben, éppen ezért a megfelelő infrastruktúra kiépítése és fejlesztése alapja a továbblépésnek. Több gazda áldozatos munkájának köszönhetően a közeljövőben már borászati bemutatóhelyként fog üzemelni több pince a völgy területén. A szálláshelyeinket népszerűsíteni szükséges és jobban ki kell használni a községünkön áthaladó kéktúra útvonal kínálta lehetőségeket. Tokodon látható az egyik legszebb és legértékesebb, magyarországi római erőd, éppen ezért el kell gondolkodni a turisztikai célú hasznosítás lehetőségén, esetlegesen a Római Napok újra indításán, amennyiben erre igény mutatkozik. El kell érni, hogy mindhárom településrészen legyenek rendezvények, melyek összekovácsolják a település lakóit.

Szociális tevékenység, egészségügy:

* falugondnoki és tanyagondnoki szolgálat folyamatos fenntartása;
* e-közigazgatási szolgáltatások folyamatos bővítése;
* az önkormányzat által működtetett házi gondozószolgálat, idősellátás megőrzése, fenntartása;
* a munkanélküliek foglalkoztatásának biztosítása, közmunkaprogramban való további részvétel, munkahelyteremtő vállalkozások támogatása.
* továbbra is fenn kell tartani a települési támogatásokat, pl újszülöttek egyszeri települési támogatása, szociális tűzifa, bursa hungarica felső oktatási ösztöndíj pályázat, ingyenes lakossági fogászati ellátás, nyári diákmunka, „idősek napja” támogatás

Közterületeink karbantartására továbbra is nagyobb gondot szeretnék fordítani a jövőben, illetve a rendezett településkép érdekében az alábbi intézkedések szükségesek:

* fokozott figyelmet fordítani a közterületek gondozására, tisztántartására
* virágosítási- és fásítási programok
* településszépítési programok szervezése
* gondoskodni az elöregedett fák kivágásáról és pótlásáról
* figyelmet fordítani a köztéri építmények állagának megóvására, - külterületi utak, zöldövezet karbantartására
* újszülöttek parkját létrehozni, ezzel is elősegítve a legfiatalabb generációk kötődését a természethez
* illegális lerakóhelyek felkutatása, megszüntetése
* rendezett szelektív hulladékgyűjtés forgalmas közterületen történő megvalósításával
* közterület karbantartására szolgáló gépek pályázatos beszerzése
* lakossági komposztálók biztosítása, lakossági pályáztatással
* csatlakozni a térségi szintű „legszebb konyhakertek” pályázathoz
* közterület felügyelet megszervezése
* internetes közösségi felületen hibabejelentő felület/ csoport létrehozása, működtetése

Közösségi rendezvényhelyszínek kiépítése Tokod területén:

* Települési központhoz közel található jelenleg egy szabadtéri telek (2824/2 hrsz.), amelyet eddig a település nem használt. Egy szabadidőpark létesítése, lehetőségeink szerint a régebbi forrásokat kihasználva pedig egy csónakázó tó kialakítása előnyös lenne a falu számára. A projekt részét képezi természetesen padok, szalonnasütő helyek megépítése. Tervek szerint kisebb rendezvények lebonyolítására is alkalmas lehetne a terület. Az újszülöttek parkját is ezen a területen célszerű megalkotni.
* Másik terület, ahol komolyabb fejlesztéseket célszerű eszközölni, az a tokodi pincevölgy és környéke. A jelenlegi központi övezet az önkormányzat tulajdonát képezi, éppen ezért egy épített színpad kialakítása szükséges, egy nagyobb méretű kemence létesítésével egyetemben, amelyet bárki használhat, aki oda látogat. Hamarosan kialakításra kerül egy látogatóközpont (épület), amely a jelenlegi önkormányzati pincét váltaná ki, hiszen annak elrendezése és mérete nem teszi lehetővé, hogy 8-10 főnél több főt lásson vendégül önkormányzatunk. A később megépítésre kerülő ingatlan – művelődési házainkhoz hasonlóan – bérbeadható civil csoportok rendezvényeire, így az épület fenntartása nem vonz kiadásokat.

„Településmárka”:

* Tokod a jövőben láthatóbbá válhat a megye, de akár az ország térképén, amennyiben egy progresszív, jól felépített településmarketing segítségével új tartalommal töltjük fel. Az elmúlt ciklusban nagyobb lendületet vett községünkben az együtt gondolkozás, sikerült az itt élő embereket közelebb hozni egymáshoz, folyamatosan szem előtt tartva a személyes találkozások és beszélgetések élményét rendezvényeink megszervezésével. Tokod, mint márka, „brand” megjelenéséhez szükséges az egységes települési arculat, a minőségibb szolgáltatások, a gyarapodó gazdasági teljesítmény és bizonyos idegenforgalmi jelentőségű rekreációs szolgáltatások telepítése. A pozitív településmárka mindemellett a hosszú távú demográfiai stabilitásban is szerepet játszhat a letelepedni vágyó fiatalabb korosztályok Tokodra vonzásán keresztül. A vállalkozások száma szintén növekedhet, mert egy jól csengő települési márkanév jó hívószó ebben az esetben.

Együttműködési és partnerkapcsolatok:

* A kapcsolattartás érdekében az önkormányzat facebook profilját, weblapját továbbra is aktívan fejleszteni kell, hogy mindig naprakész legyen, átlátható és felhasználóbarát. A Tokodi Kopogtató további fejlesztése is fontos feladat, hiszen a lakosság jelentős részéhez így jutnak el a közérdekű információk és tájékoztatók.
* A már évek óta üzemelő vállalkozók fóruma, civil szervezetek fóruma mellett dolgozni kell további lehetőségeken, amelyek alkalmasak további vélemény-cserékre.
* további szoros együttműködés a polgárőrséggel, rendőrséggel, Önkéntes Tűzoltósággal, helyi civil szervezetekkel
* testvér településekkel való együttműködés fenntartása;
* térségi egyesületekkel történő partneri viszony kiépítése, tovább fejlesztése pl Dunamente és Térsége Turizmus Egyesület

Fent leírt és felsorolt beruházások, fejlesztések és elképzelések esetében fontos a prioritás kialakítása, azonban ezt a fontossági sorrendet nagy mértékben befolyásolja, hogy milyen pályázati lehetőségeink lesznek, illetve az önkormányzat anyagi helyzete. A nyertes pályázatok és saját anyagi forrásaink együttesen határozhatják meg a végleges fontossági sorrendet.

A megnövekedett közüzemi díjak, továbbá a szolidaritási hozzájárulás kiszabásából adódóan az önkormányzatnak megemelkedtek a kiadásai, így a település működtetéshez egyre több forrásra van szükség. Nyilván pályázati támogatásokból próbáljuk biztosítani a betervezett fejlesztéseket, éppen ezért a 2025-2029 közötti programozási időszakában községünk elsősorban a Magyar Falu Program keretében, a Versenyképes járások elnevezésű programban lefektetésre kerülő fejlesztési és támogatási rendszerben elnyerhető forrásokra kell, hogy koncentráljon, továbbá a Komárom-Esztergom megye számára rendelkezésre álló megyei-területi forrásokra (TOP PLUSZ–Területi Operatív Program PLUSZ) és GINOP Gazdaságfejlesztési és Innovatív Operatív Program, valamint a KEHOP Környezet- és Energetikai Hatékonysági Operatív Program keretében tervezhetőek reálisan a fejlesztési források megszerzései.

Az adópolitika terén csak azokkal az elemekkel lehet számolni, amelyek a jelenlegi szabályokból realizálhatók. Az állami szerepvállalás folyamatos csökkenése és az önkormányzati feladatok növekedése miatt egyre nagyobb arányban kell támaszkodni a helyi erőforrásokra, így a helyi adóbevételekre. A jövőben az eddig kialakult gyakorlaton, az adópolitikán lényeges változtatást nem kell végrehajtani, azonban a végrehajtásra sokkal nagyobb hangsúlyt kell fektetni.

A kormányzat a helyi adó növelésére esetleg új adók bevezetésére ösztönzi az önkormányzatokat.

Tokod településen az adó mértékét a helyi sajátosságokhoz, az önkormányzat gazdálkodási követelményeihez és az adóalanyok teherviselő képességéhez igazodóan kell megállapítani. A majdani törvényi szabályozás ismeretében és azzal párhuzamosan szükségessé válik az adóstruktúránk átgondolása, aktualizálása, esetleg az adók infláció követővé alakítása.

III.

ZÁRSZÓ

A 2025-2029. évi önkormányzati források szabályozásban továbbra is jelentős arányt fog képviselni a normatív állami hozzájárulás és a helyi adók.

Az önkormányzat fenntartásában működő intézmények és szolgáltatások (óvoda, bölcsőde, könyvtár, közművelődés, szociális gondoskodás, gyermekjóléti szolgálat, fogorvos stb.) szakmailag jó színvonalú működésének biztosítása tovább nehezedik. Az állami finanszírozás jellegének és mértékének változása és az infláció leértékeli a nominálértékben számított, amúgy is csökkenő állami támogatási és saját bevételt, míg a fenntartási és működtetési költségek folyamatosan emelkednek.

Azonban az is körvonalazódni látszik, hogy az állam tovább folytatja az átalakításokat a közszférában. A finanszírozást, illetően ily módon nehézzé válik a gazdasági programban megtervezése a feladatok pontos végrehajtása.

Az oktatási intézmény állami finanszírozása tekintetében évről – évre eltérő, jelentős változások következnek be, emiatt a gazdasági tervezés pontossága nehézségekbe ütközik, az viszont jól látható, hogy a fajlagos intézményi- fenntartási költségek folyamatosan emelkednek.

Törekedni kell az intézmények racionálisabb működtetésére, a takarékos gazdálkodásra, a feladatkörök ellátásának magas színvonalú ellátására.

Törekedni kell az önkormányzati intézmények saját bevételeinek évről évre történő egyenletes növelésére. Az idei évtől a kormány új lehetőséget biztosít a forráshiányos önkormányzatok számára jelesül a magas iparűzési adó bevétellel rendelkezőktől elvon, amit a járásokon keresztül visszaoszt az alacsony bevételű településekre.

Az önkormányzat alapvető célja az, hogy az infrastruktúra fejlesztésével, a közszolgáltatások színvonalának emelésével javítsa Tokod polgárainak életminőségét. Ebben a törekvésében az önkormányzat számít a falu polgárainak, az itt működő vállalkozásoknak, a civil szervezeteknek és az itt érdekelt közszolgáltatóknak, az állami és önkormányzati intézmények minden munkatársának aktív részvételére és konstruktív együttműködésére. Az önkormányzat törekszik arra, hogy a különböző erőket és tevékenységeket a lehető legnagyobb mértékben összehangolja, közös mederbe terelje, minden itt élő, itt dolgozó vagy ide látogató ember közös java érdekében.

Tokod, 2025. március 27.

Bánhidi László

polgármester